钦定古今图书集成/理学汇编/文学典/第198卷 > 《释秘演诗集序》前人
## 钦定古今图书集成/理学汇编/文学典/第198卷 > 《释秘演诗集序》前人

予少以进士游京师，因得尽交当世之贤豪，然犹以
谓“国家臣一四海，休兵革，养息天下以无事者四十
年，而智谋雄伟非常之士，无所用其能者，往往伏而
不出，山林屠贩，必有老死而世莫见者，欲从而求之
不可得”，其后得吾亡友石曼卿。曼卿为人，廓然有大
志，时人不能用其材，曼卿亦不屈以求合，无所放其
意，则往往从布衣野老酣嬉，淋漓颠倒而不厌。予疑
所谓“伏而不见”者，庶几狎而得之。故尝喜从曼卿游，
欲因以阴求天下奇士。浮屠秘演者，与曼卿交最久，
亦能遗外世俗，以气节相高，二人懽然无所间。曼卿
隐于酒，秘演隐于浮屠，皆奇男子也。然喜为歌诗以
自娱，当其极饮大醉，歌吟笑呼，以适“天下之乐，何其
壮也！”一时贤士皆愿从其游，予亦时至其室。十年之
间，秘演北渡河，东之济、郓，无所合，困而归。曼卿已死，
秘演亦老病。嗟夫！二人者，予乃见其盛衰，则余亦将
老矣夫！曼卿诗辞清绝，尤称秘演之作，以为雅健有
诗人之意。秘演状貌雄杰，其胸中浩然，既习于佛无
所用，独其诗可行于世，而懒不自惜。已老，胠其橐尚
得三四百篇，皆可喜者。“曼卿死，《秘演》漠然无所向，闻
东南多山水，其巅崖崛峍，江涛汹涌，甚可壮也，遂欲
往游焉。足以知其老而志在也。”于其将行，为叙其诗，
因道其盛时以悲其衰。